
A férfitest ábrázolása az első világháború művészetében 

Az első világháború a huszadik századi történelem egyik legfontosabb eseményének tekinthető. A köré épült mítosz magába foglalja a tradicionális háborúpárti hozzáállást és heroikus reprezentációkat szorgalmazó értelmezéseket, valamint azokat, amelyeket a világháború tapasztalata teremtett, és sokkal inkább az irónia és illúzióvesztés jellemez. Bár ez a mítosz rengeteg diskurzust és értelmezési stratégiát foglal magába, ahhoz talán nem férhet kétség, hogy az ábrázolás egyik központi eleme maga a katona. Dolgozatomban a modern katona első világháború által megteremtett mítoszát vizsgálom. Azt elemzem, hogyan változtak meg a férfiideál tradicionális elemei a háború hatására, illetve hogy ezek milyen hatással voltak a maszkulinitás diskurzusára valamint a férfitest ábrázolására a különböző művészeti ágakban a háborús költészettől a memoárirodalmon át a képzőművészet egyes alkotásaiig.
Az emelkedett hangnemű, a katonák hősiességét dicsőítő hazafias, lelkesítő versek ellenpontjaként megszólalt egy ironikusabb, kiábrándult hang a háborús tapasztalatok megjelenítésére, míg a vizuális művészetben a klasszikus, akadémiai stílus mellett új ábrázolási módok jelentkeztek: a férfitestek gyakran elvesztették individualitásukat vagy egyenesen geometriai formákká egyszerűsödtek, ahogy beolvadtak a háború szörnyű gépezetébe vagy a csatatér ember alkotta pokoli tájába. Mindezek ellenére nem minden háború előtti mítosszal számoltak le teljesen: a maszkulinitás ábrázolásának pontosan azok a legérdekesebb vonásai, ahol az új reprezentációk és elképzelések keveredtek a tradicionális mítoszokkal – például a férfias bajtársiasság és szolidaritás eszméiben, melyek mindvégig meghatározóak maradtak.
Az első világháború tapasztalata radikális változásokat hozott az idealizált maszkulinitást meghatározó tradicionális diskurzusba – a maszkulin identitás válságba került, és a tizenkilencedik századi ideálok újraértelmezésre szorultak a háború tükrében, különösen az angol kultúrában, ahol a merev viktoriánus és edwardiánus szabályok írták elő a tökéletes férfiasság kritériumait. Az első ipari háború megközelítőleg kilencmillió ember halálát okozta, s míg a tradicionális férfiideál lerombolása párhuzamosan zajlott a férfitestek és idegrendszerek háborúbeli pusztításával, a katonák tradicionális reprezentációjának hegemóniája helyett egyre innovatívabb stratégiák hódítottak teret a költészetben és a festészetben, mindörökre megváltoztatva a maszkulinitás ábrázolását.



